CELEX: 62012TN0492
Language: fi
Date: 2012-11-12 00:00:00
Title: Asia T-492/12: Kanne 12.11.2012 — von Storch ym. v. Euroopan keskuspankki

2.2.2013   
            
            
               FI
            
            
               Euroopan unionin virallinen lehti
            
            
               C 32/18
            
         Kanne 12.11.2012 — von Storch ym. v. Euroopan keskuspankki
   (Asia T-492/12)
   2013/C 32/29
   Oikeudenkäyntikieli: saksa
   
      Asianosaiset
   
   
      Kantajat: Sven A. von Storch (Berliini, Saksa) ja 5 216 muuta (edustajat: asianajaja M. Kerber ja asianajaja B. von Storch)
   
      Vastaaja: Euroopan keskuspankki
   
      Vaatimukset
   
   Kantajat vaativat unionin yleistä tuomioistuinta
   
               —
            
            
               toteamaan, että Euroopan keskuspankin joistakin teknisistä seikoista, jotka koskevat eurojärjestelmän suoria kauppoja valtion joukkolainojen jälkimarkkinoilla, 6.9.2012 tekemät päätökset ovat SEUT 123 a ja SEUT 125 artiklan vastaisia, määräämään SEUT 264 artiklan mukaisesta oikeudellisesta seuraamuksesta ja estämään täytäntöönpanon jatkaminen
            
         
               —
            
            
               toteamaan, että Euroopan keskuspankin lisätoimenpiteistä vastapuolten vakuuksien saannin takaamiseksi, jotta niiden pääsy eurojärjestelmän likviditeettiä lisääviin operaatioihin varmistetaan, 6.9.2012 tekemä päätös on SEUT 123 a ja SEUT 125 artiklan vastainen, määräämään SEUT 264 artiklan mukaisesta oikeudellisesta seuraamuksesta ja estämään täytäntöönpanon jatkaminen
            
         
               —
            
            
               velvoittamaan vastaajan korvaamaan oikeudenkäyntikulut työjärjestyksen 87 artiklan 2 kohdan mukaisesti.
            
         
      Oikeudelliset perusteet ja pääasialliset perustelut
   
   Kanteensa tueksi kantajat vetoavat seuraaviin kanneperusteisiin.
   
               1)
            
            
               Riidanalaiset päätökset ovat SEUT 123 a ja SEUT 125 artiklan vastaisia. Tästä kantajat väittävät, että SEUT 123 artiklassa kielletään valtion velkojen rahaksi muuttaminen ja että tämän kiellon soveltamisala on asetuksen (EY) N:o 3603/93 (1) mukaan yleinen eli se koskee sekä ensi- että jälkimarkkinoita.
            
         
               2)
            
            
               Lisäksi Euroopan keskuspankki rikkoo SEUT 127 artiklaa. Kantajat väittävät, että Euroopan keskuspankin rahapoliittisen toimivallan tarkoituksena on hintatason vakaus. Kyseisten toimenpiteiden toteuttamisella Euroopan keskuspankki kuitenkin harjoittaa finanssipolitiikkaa ja ylittää toimivaltansa.
            
         
               3)
            
            
               Lisäksi riidanalaiset päätökset ovat sisämarkkinoista ja kilpailusta tehdyn pöytäkirjan (N:o 27) (2), luettuna yhdessä SEU 51 artiklan kanssa, vastaisia. Kantajien mukaan rahoituksellisissa vaikeuksissa olevien valtioiden valtion velkakirjojen hankkiminen on suora puuttuminen markkinasegmenttiin, jolla on tyypillisesti ylitarjontaa. Tällainen hankkiminen saa keinotekoisesti aikaan tarjonnan pienenemisen ja se vaikuttaa vastaavasti näiden velkakirjojen jälkimarkkinakorkoihin, mikä ei ole vääristymättömän kilpailun periaatteiden mukaista.
            
         
               4)
            
            
               Euroopan keskuspankki toimii vastoin SEUT 130 artiklaa, luettuna yhdessä Euroopan keskuspankin perussäännön (3) 7 artiklan kanssa, koska Euroopan keskuspankin pääjohtajaan on vaikutettu hänen tehdessään riidanalaiset päätökset.
            
         
               5)
            
            
               Valtion joukkolainojen ostaminen, joka ei ole rahapoliittisesti vaan finanssipoliittisesti perusteltua ja joka ei palvele hintojen vakauden takaamista, aiheuttaa haittaa markkinoille ja vaarantaa näin ollen luottamuksen riippumattomaan valuuttapolitiikkaan. Kantajien mukaan Euroopan rahaliittoa koskevista säännöksistä seuraa subjektiivinen oikeus selvästi vakauden vastaisten menettelytapojen, jotka ovat erityisesti SEUT 123 ja SEUT 125 artiklan vastaisia, noudattamatta jättämiseen.
            
         
      (1)  Perustamissopimuksen 104 artiklassa ja 104 b artiklan 1 kohdassa tarkoitettujen kieltojen soveltamiseksi tarvittavien määritelmien täsmentämisestä 13.12.1993 annettu neuvoston asetus (EY) N:o 3603/93 (EYVL L 332, s. 1).
   
      (2)  EUVL 2010 C 83, s. 309.
   
      (3)  Pöytäkirja (N:o 4) Euroopan keskuspankkijärjestelmän ja Euroopan keskuspankin perussäännöstä (EUVL 2010 C 83, s. 230).